Ի դեպ, դեռ երկու օր առաջ, հոկտեմբերի 7-ին, պարզվեց, որ կառավարությունը շրջանառության հարկի մասին օրենքից բողոքողների պատվիրակների հետ երկար քննարկումների արդյունքում հետաձգել է օրենքի կիրառության մեջ մտնելու ժամկետը, մինչև 2015 թ. փետրվար: Այդ ընթացքում օրենքը կկիրառվի միայն խոշոր բիզնեսի համար, և վերջինիս գործունեությունը փաստաթղթավորելուց հետո միայն կտարածվի նաև փոքր և միջին բիզնեսի վրա: Սա հիշյալ օրենքից բողոքողների հաղթանակն էր, ինչը հնարավոր է, որ վաղը Ազատության հրապարակում ընդդիմադիրների սպասածից զգալի թվով մարդկանց կարող է խլել: Իսկ հանրահավաքի ավելի լայն օրակարգ ձևավորելու համար, իրոք երկրի ճակատագրի համար մտահոգ լինելու պարագայում, շատ ավելի հրատապ խնդիրներ կան: Հայաստան է ժամանել ՀԱՊԿ գլխավոր քարտուղար Բորդյուժան: Նա Երևանում քննարկել է Ղարաբաղում ՀԱՊԿ ուժեր տեղակայելու հարցը, ինչը հերթական անգամ մերժվել է: Այս խնդրում Հայաստանին աջակցում են Արևմուտքը և մեր անմիջական հարևան Իրանը: Մինսկ է մեկնել Ադրբեջանի արտգործնախարարը` հավանաբար Լուկաշենկոյին փոխանցելու Ալիևի հորդորը` Եվրասիական Միությանը Հայաստանի անդամակցության պայմանագրում ներառելու ոչ հայանպաստ դրույթներ: